

**Ceglédi Város Önkormányzatának Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Telefon: (53) 511-404, Fax: (53) 511-406

|  |  |
| --- | --- |
| Ügyiratszám: C/………/2025.  Előterjesztő: dr. Csáky András polgármester  Szakmai előterjesztő: dr. Gujka Attila irodavezető  Ügyintéző: dr. Monostori Zsolt | **Tárgy**: Újvárosi köztemetővel és sírkerttel kapcsolatos döntések  **Melléklet**: beszámoló, térképvázlat, száraz hamvszóróról készült rajzok |

ELŐTERJESZTÉS

**a Képviselő-testület 2025. március 20-ai ülésére**

**Tisztelt Képviselő-testület!**

**Előzmények**: Cegléd Város Önkormányzata a 243/2015. (IX. 24.) Ök. határozat alapján pályázati eljárást folytatott le a Cegléd, Dinnyéshalom u. 1. (hrsz.: 5720.) szám alatti területen lévő önkormányzati köztemető határozott időtartamra szóló fenntartására és üzemeltetésére. A Képviselő-testület a pályázat eredményeként – 335/2015. (XII. 17.) Ök. határozatával – a Ceglédi Krematórium Kft-t (2700 Cegléd, Kőrösi út 32.; a továbbiakban: Krematórium Kft. vagy Üzemeltető) hirdette ki nyertes pályázónak. A Krematórium Kft.-nek a kegyeleti közszolgáltatási szerződésben rögzítetteknek megfelelően a Cegléd, belterület 5720. hrsz-ú köztemetőben kell a mindenkor hatályos temetkezési jogszabályoknak megfelelően a temető üzemeltetését és fenntartását elvégezni, mely munkákért a köztemetőkről szóló önkormányzati rendeletben rögzített díjak, mint átengedett bevétel illetik meg. Az Üzemeltető a köztemető jogszabályokban rögzített kötelezettségei mellett, többek között a Cegléd, belterület 5724/4. hrsz-ú önkormányzati tulajdonú ingatlanon új temető kialakítását, temetőbővítési munkák elvégzésére vonatkozó feladatok elvégzését is vállalta.

**I. Beszámoló az üzemeltető teljesítéséről**

A többször módosított kegyeleti közszolgáltatási szerződés 15. pontja értelmében az Üzemeltető az átruházott jogkörben beszedett díjakról elszámolást köteles vezetni, a fenntartással és üzemeltetéssel összefüggő bevételeiről és kiadásairól, illetve a szerződésben foglaltak teljesítéséről az Önkormányzatot évente február 1. napjáig írásban köteles tájékoztatni. A 2024. évi teljesítésekről az Üzemeltető és alvállalkozója az előterjesztés melléklete szerinti beszámolót nyújtotta be.

**II. A temetői díjak felülvizsgálata**

A Krematórium Kft-vel kötött kegyeleti közszolgáltatási szerződésben önkormányzatunk kötelezettséget vállalt arra, hogy az önkormányzati rendeletben rögzített temetői díjak vonatkozásában évenként inflációnak megfelelő díjkorrekciót alkalmaz.

A Krematórium Kft. a 2024. évről szóló beszámolójában javasolta a Központi Statisztikai Hivatal által az előző évre vonatkozóan közzétett **fogyasztói árindexet meghaladó mértékű 10 %-os díjemelés elvégzését** a temetőben alkalmazott díjak vonatkozásában. Az Üzemeltető kérelmében a hulladékszállítási költségek jelentős növekedésére, valamint a bérköltség növekedésére hivatkozott, mint a temetői díjak emelését indokló tényezőkre, ugyanis a köztemető üzemeltetése a jelenlegi díjak mellett veszteséges.

**III. Száraz hamvszóró létesítése, szóróparcella kialakítása**

Az Üzemeltető a 2023. évről szóló beszámolójában fogalmazta meg azon észrevételét, miszerint a köztemetőben hamarosan elfogynak a meglévő urnafalakban a köztemetések céljából hasznosított szabad urnafülkék.

A kapacitáshiány ideiglenes orvoslása céljából az Üzemeltető jelenleg a köztemető I. parcellájának a Dinnyéshalom dűlő mellett elhelyezkedő részén biztosít helyet a köztemetéssel kapcsolatos urnák földbehelyezésére. Ugyanakkor fontos megjegyezni, hogy az I. parcellában gyors ütemben csökken a rendelkezésre álló helyek száma, ezért sürgető egy szóró parcella kialakítása.

A 83/2024. (III. 21.) Ök. határozat (a továbbiakban: Határozat) alapján a Ceglédi Közös Önkormányzati Hivatal egyeztetéseket folytatott le az Üzemeltetővel a köztemetések céljára szolgáló szóró parcella kialakítására, különös tekintettel a szóró lehetséges technológiai megoldásaira, a szükséges műszaki és esztétikai feltételekre, a szóró elhelyezésére szolgáló helyszín kiválasztására, valamint mindezek várható költségeire. Az Üzemeltetővel való előzetes egyeztetést követően meghatározásra került a szóró parcella kialakítására alkalmas helyszín a Cegléd, belterület 5720 hrsz-ú köztemetőn található ravatalozó előtti területen, az előterjesztés mellékletét képező térképvázlat szerint. Továbbá meghatározásra került az alkalmazandó technológia, vagyis az, hogy száraz hamvszórót javasolt kialakítani, tekintettel annak télállóságára. A száraz hamvszóró műszaki tartalma is kidolgozásra került az alábbiak szerint, amelyhez kiindulópontot a kecskeméti református temetőben található száraz hamvszóró nyújtott:

* 100 x 150 x 6 cm méretű előregyártott vasbeton lapokból készült akna, üvegszál erősítéssel, külső, föld felőli oldalon kent vízszigeteléssel ellátva, aknafedlap fedéssel, abban 40 x 40 cm méretű, burkolható aknafedlap beépítésével, megépítéshez szükséges földmunkával,
* az aknaelem köré 3,2 x 3,2 m alaprajzi méretű, acélhálóval erősített betonpodeszt készítése, 40 x 40 cm méretű, 4 cm vastag betonlap burkolattal, földfeltöltéssel,
* a betonpodeszt kerületén 30 x 30 cm keresztmetszetű beton síkalapra 20 cm falvastagságú beton zsaluzóelemből lábazat készítése, a lábazatot cementvakolattal kell ellátni, a podeszt északi oldalán 1 m szélességben 2 fokú betonlépcsőt kell kialakítani,
* halottszóró felépítmény elkészítése 110 mm átmérőjű - pillangószeleppel ellátott - PVC cső beépítésével 150 cm magas, a leszórást láttató 30 cm magas üvegcsővel, 25x25 cm keresztmetszetű egyedi gránitburkolat kialakítással, a szóráshoz használt urna fogadására alkalmas kialakításban, zárható fedővel,
* a hamvak szóráshoz használt urna beszerzése, mely illeszkedik a halottszóró felépítményhez, alul nyitható kivitelben
* 2 db kopjafa telepítése - az elhunytak nevének feltüntetéséhez - 15 x 15 cm keresztmetszetű, borovifenyőből, 2,5 m magas méretben, felületkezelt kivitelben,
* a meglévő térburkolat részleges bontása után új összekötő térburkolat készítése, 1,0 m széles, 40x40 cm méretű betonlapból kertiszegély beépítésével, a podeszt körül azonos műszaki megoldással 40 cm széles járda kialakítása.

A beszerzési eljárás eredményeképpen az Önkormányzat részére árajánlat is rendelkezésre áll a száraz hamvszóró megvalósítására. Az egyetlen érvényes ajánlatot tevő nyertes ajánlattevő (Törőcsik Ferenc e.v., székhelye: 2737 Ceglédbercel, Ady Endre út 11.) az általa tett ajánlathoz vázlatos rajzokat készített, amelyek az előterjesztés mellékletét képezik. Összefoglalva egy körülbelül 1,5 m3 térfogatú akna kerül kialakításra a köztemetettek hamvainak tárolására, amely figyelembe véve az elmúlt években tapasztalható köztemetések számát (évente nagyjából 50-55), **hozzávetőleg 20 évig biztosítaná köztemetések lebonyolítását**. A száraz hamvszóró anyaga gránit, amely a kegyelethez méltó külsőt biztosít a hamvszórónak, míg az átlátszó üvegcső lehetővé teszi a megemlékező hozzátartozók számára, hogy megbizonyodhassanak a hamvak szórásáról. A nyertes ajánlattevő prognózisa alapján a kivitelezési munkákat várhatóan 2025. májusában tudja megvalósítani, a munkák időtartama körülbelül egy hét. A nyertes ajánlattevő által tett ajánlat alapján a beruházás **2.912.551, - Ft + áfa** kiadást jelent a költségvetés számára, amelynek pénzügyi fedezete Cegléd Város Önkormányzatának 2025. évi költségvetéséről szóló 5/2025. (II. 14.) ök. rendelet 9. mellékletének „Köztemető száraz hamvszóró beszerzése” című sora alapján biztosított.

Fentiek alapján javaslom a vállalkozási szerződés megkötését Törőcsik Ferenc egyéni vállalkozóval, valamint az áprilisi rendeletmódosításkor új díjtétel megállapítását a hamvszóró vonatkozásában.

**IV. Újvárosi Sírkerttel kapcsolatos feladatok**

A Cegléd, belterület 5724/4. hrsz-ú **temetőbővítésre kijelölt terület, melynek a Képviselő-testület 83/2024. (III. 21.) Ök. határozatával az Újvárosi Sírkert megnevezést adta** az ingatlan-nyilvántartásban jelenleg „kivett ipartelep” megnevezésű ingatlan. Emiatt az ingatlan **művelési ágának megváltoztatására irányuló ingatlan-nyilvántartási eljárás lefolytatása szükséges annak érdekében, hogy a művelési ág – a terület hasznosításának megfelelően – „temető” megnevezésű legyen.**

Temető létesítésére, bővítésére, valamint fenntartására vonatkozó szabályokat alapvetően a Ttv. 8. §-a és 9. §-ának (1) bekezdése, valamint 13. §-a tartalmazza, amely a szükséges engedélyek beszerzésére vonatkozó kötelezettséget ír elő, továbbá meghatározza a létesítés, bővítés, fenntartás során biztosítandó legalapvetőbb infrastrukturális elemeket. További követelményeket fogalmaz meg *a településrendezési és építési követelmények alapszabályzatáról**szóló* 280/2024. (IX. 30.) Korm. rendelet (TÉKA). Például az elhelyezendő személygépkocsik számának megállapítására, amelyet a TÉKA 4. számú mellékletének 9. pontja tartalmaz. Cegléd Város Önkormányzata Képviselő-testületének *Cegléd Város Helyi Építési Szabályzatáról szóló* 22/2022. (IX. 29.) önkormányzati rendeletének (a továbbiakban: HÉSZ) 3. számú melléklete alapján az 5724/4 helyrajzi számon felvett temetőbővítésre kijelölt terület a K-T (temetők területei) jelű építési övezetbe tartozik, amelynek előírásairól a HÉSZ 93. §-a rendelkezik. További feltételeket állapít meg Cegléd Város Önkormányzatának a köztemetőről szóló 34/2010. (XII. 23.) önkormányzati rendelete 2. §-a.

A Határozat alapján Cegléd Város Önkormányzata támogatta, hogy a Cegléd, belterület 5724/4 hrsz-on felvett temetőbővítésre kijelölt terület megnevezése Újvárosi Sírkert legyen, ezért javaslom, hogy a köztemetőről szóló önkormányzati rendelet 1. §-ában kiegészítésre kerüljön a rendelet területi hatálya a Cegléd, belterület 5724/4 hrsz-ú, Újvárosi Sírkert elnevezésű ingatlannal a temetői díjak emelésére irányuló rendeletmódosítással egyidőben, annak érdekében, hogy folytatódhasson a temetőbővítésre kijelölt területen a temető létesítésének előkészítése.

A terület használatba vételéhez a temetkezési helyek, illetve parcellák kijelölése érdekében az Üzemeltető kertészeti rendezési- és a temetőn belüli közlekedési utak kialakítására vonatkozó tervet, illetve sírhely kiosztási tervet és árazatlan költségvetést készíttetett. (A tervdokumentáció terjedelme miatt nem került az előterjesztéshez csatolásra. A hivatkozott dokumentumok megtekinthetők a Ceglédi Közös Önkormányzati Hivatal 209. irodájában.) A művelési ág megváltoztatását követően további parkosítás megvalósítása, földmunkák elvégzése, temetkezési helyek, parcellák kialakítása lenne szükséges. **Az Üzemeltetővel folytatott előzetes egyeztetések alapján a beruházás várható teljes költsége meghaladja a százmillió forintot**. Az Üzemeltető a kegyeleti közszolgáltatási szerződésben vállalta a jogszabályoknak megfelelő temető létesítésének megkezdését, az 5724/4 hrsz-ú ingatlanon az első temetkezésre alkalmas parcellák kialakítását. (A sírkert körbekerítésre került, a kerítés belső oldalát gyalogjárda határolja, mellette vízvételi lehetőségek kerültek kialakításra, az ingatlan zárható, két irányból gépjárművel megközelíthető. A belső részén hozzávetőleg 5 db gépjármű várakozását biztosító murvás parkolórész került kialakításra.) Az Újvárosi Sírkert első parcellájában a temetések megkezdődhetnek a terület ingatlan-nyilvántartási rendezését követően, azonban a további parcellák kialakítása (belső úthálózat megépítése, kertészeti munkák elvégzése, fásítás) várat magára.

Mindezzel kapcsolatban további egyeztetések lefolytatása szükséges az Üzemeltetővel annak érdekében, **hogy a jövő évek költségvetési forrásainak bevonásával ütemezett módon a Cegléd, belterület 5724/4 hrsz-ú ingatlanon a terveknek megfelelő temető alakuljon ki.** Ezen egyeztetések eredményéről a testület tájékoztatást fog kapni a későbbiek során a temető létesítésével kapcsolatban Cegléd Város Önkormányzata részéről felmerülő kiadások költségvetésbe történő betervezése céljából. Fontos lenne egyeztetni mindemellett az első temetkezésre alkalmas parcellák kialakításáról szóló szerződéses rendelkezés tartalmának pontosításáról.

A fentieket összegezve az Üzemeltető a köztemető díjainak 2024. évi inflációt meghaladó mértékű emelésére tett javaslatot. Első körben a képviselő testületnek döntenie kell, hogy támogatja-e az Üzemeltető kérését, vagy a szerződésben rögzített infláció mértékével történő emeléshez járul hozzá, melyet követően az áprilisi ülésen kerülhet sor az emelt mértékű díjak rendeletbe történő rögzítésére.

A II. határozati javaslat a száraz hamvszóró kialakítására irányul.

A fentiek miatt a következő határozati javaslatokat, és rendelettervezetet terjesztem elő. Kérem a T. Képviselő-testületet, szíveskedjen az előterjesztést megtárgyalni!

Az előterjesztést a **Pénzügyi Ellenőrző Bizottság**, a **Gazdasági Bizottság**, valamint a **Tulajdonosi Bizottság** tárgyalja meg, a bizottságok véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

A döntéshozatal *Magyarország helyi önkormányzatairól szóló 2011. évi CLXXXIX. törvény* (Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános** ülés keretében, az Mötv. 50. §-a alapján **egyszerű** szavazati arányt igényel.

Cegléd, 2025. március 05.

Dr. Csáky András

polgármester

---------

**Határozati javaslat I/A.**

**Cegléd Város Önkormányzatának Képviselő-testülete**

**1.)** Elfogadja a Ceglédi Krematórium Kft. (2700 Cegléd, Kőrösi út 32., a továbbiakban: Üzemeltető) beszámolóját az önkormányzat tulajdonát képező 2700 Cegléd, Dinnyéshalom utca 1. szám alatti köztemető fenntartásáról és üzemeltetéséről, valamint az önkormányzati tulajdonú Cegléd, belterület 5724/4. hrsz-ú ingatlan fejlesztésével kapcsolatban.

**2.)** Támogatja a köztemető díjainak a Központi Statisztikai Hivatal által az előző évre vonatkozóan közzétett fogyasztói árindexszel növelt összegnek megfelelő mértékű (3,7%-os) emelését az alábbiak szerint:

**„A köztemető díjai**

1. Temetési helyek megváltási díjai: **Új** **Régi**

1.1. egyes sírhely: 46.347,- Ft *(*44.693*,- Ft)*

1.2. kettős sírhely: 69.518,- Ft *(*67.038*,- Ft)*

1.3. sírbolt: 25.104,- Ft/m2 *(*24.208*,- Ft/m2)*

1.4. urnafülke 18.537,- Ft *(*17.876*,- Ft)*

1.5. urnasírhely: 37.076,- Ft *(*35.753*,- Ft)*

1.6. urnasírbolt: 46.347,- Ft *(*44.693*,- Ft)*

1.7. köztemetésekhez kapcsolódó

urnasírhely az I. parcellában: 18.537,- Ft (17.876*,- Ft*)

2. A temetési helyek újraváltási díja a mindenkor hatályos megváltási díj 90 %-a.

3. Vállalkozásszerűen munkát végzők temető-fenntartási hozzájárulása: 2.024,- Ft *(1.952,- Ft)*

4. A temetői létesítmények igénybevételéért a temetkezési szolgáltatók által fizetendő díjak:

4.1. ravatalozó igénybevételi díj: 30.488,- Ft *(29.400,- Ft)*

4.2. halottak ideiglenes elhelyezésére szolgáló tároló és hűtő igénybevételi díja:

4.2.1. 72 órán belül (alapdíj) 7.416,- Ft *(7.151,- Ft)*

4.2.2. 72 órán túl: alapdíj + 1.978,- Ft/nap *(alapdíj + 1.907,- Ft/nap)*

5. az üzemeltető szakszemélyzetének igénybevételi díja:

5.1. sírásás, sírnyitás (koporsós temetés esetén): 30.488,- Ft (29.400*,- Ft*)

5.2. sírásás, sírnyitás (urnás temetés esetén): 12.195,- Ft *(*11.760*,- Ft)*

5.3. exhumálás, újratemetés: 30.896,- Ft *(*29.794*,- Ft)*

6. Az 1-5. pontban megállapított díjak az általános forgalmi adót nem tartalmazzák. (A mellékletben megjelölt díjak nettó összegét az általános forgalmi adóról szóló törvény szabályai szerinti előírásoknak megfelelő mértékű általános forgalmi adóval kell növelni.)”

**3.)** Utasítja a Ceglédi Közös Önkormányzati Hivatalt, hogy a képviselő-testület soron következő ülésére készítsen előterjesztést *a köztemetőről szóló* 34/2010. (XII. 23.) önkormányzati rendelet módosítására, mely a 2. pont szerinti díjmódosításra és a rendelet területi hatályának bővítésére irányul.

**4.)** Utasítja a Ceglédi Közös Önkormányzati Hivatalt, hogy kezdeményezzen egyeztetéseket az Üzemeltetővel az első temetkezésre alkalmas parcellák kialakításáról az Újvárosi Sírkertben.

**5.)** Utasítja a Ceglédi Közös Önkormányzati Hivatalt a szükséges intézkedések megtételére.

Határidő: 1-2. pontok esetében: azonnal Felelős: Dr. Csáky András polgármester

3-5. pontok esetében: folyamatos

A határozatról értesítést kapnak:

1. Szakmai előterjesztő és általa:
2. Ceglédi Krematórium Kft.

---------

**Határozati javaslat I/B.**

**Cegléd Város Önkormányzatának Képviselő-testülete**

**1.)** Elfogadja a Ceglédi Krematórium Kft. (2700 Cegléd, Kőrösi út 32., a továbbiakban: Üzemeltető) beszámolóját az önkormányzat tulajdonát képező 2700 Cegléd, Dinnyéshalom utca 1. szám alatti köztemető fenntartásáról és üzemeltetéséről, valamint az önkormányzati tulajdonú Cegléd, belterület 5724/4. hrsz-ú ingatlan fejlesztésével kapcsolatban.

**2.)** Támogatja a Ceglédi Krematórium Kft. (2700 Cegléd, Kőrösi út 32., a továbbiakban: Üzemeltető) beszámolójában kért, a 2024. évi infláció mértékét meghaladó, 10 %-os díjemelési javaslatát az alábbiak szerint:

**„A köztemető díjai**

1. Temetési helyek megváltási díjai: **Új Régi**

1.1. egyes sírhely: 49.162,- Ft *(44.693,- Ft)*

1.2. kettős sírhely: 73.742,- Ft *(67.038,- Ft)*

1.3. sírbolt: 26.629,- Ft/m2 *(24.208,- Ft/m2)*

1.4. urnafülke 19.664,- Ft *(17.876,- Ft)*

1.5. urnasírhely: 39.328,- Ft *(35.753,- Ft)*

1.6. urnasírbolt: 49.162,- Ft *(44.693,- Ft)*

1.7. köztemetésekhez kapcsolódó

urnasírhely az I. parcellában: 19.664,- Ft *(*17.876*,- Ft)*

2. A temetési helyek újraváltási díja a mindenkor hatályos megváltási díj 90 %-a.

3. Vállalkozásszerűen munkát végzők temető-fenntartási hozzájárulása: 2.147,- Ft *(1.952,- Ft)*

4. A temetői létesítmények igénybevételéért a temetkezési szolgáltatók által fizetendő díjak:

4.1. ravatalozó igénybevételi díj: 32.340,- Ft *(29.400,- Ft)*

4.2. halottak ideiglenes elhelyezésére szolgáló tároló és hűtő igénybevételi díja:

4.2.1. 72 órán belül (alapdíj) 7.866,- Ft *(7.151,- Ft)*

4.2.2. 72 órán túl: alapdíj + 2.098,- Ft/nap *(alapdíj + 1.907,- Ft/nap)*

5. az üzemeltető szakszemélyzetének igénybevételi díja:

5.1. sírásás, sírnyitás (koporsós temetés esetén): 32.340,- Ft (29.400,- Ft)

5.2. sírásás, sírnyitás (urnás temetés esetén): 12.936,- Ft *(11.760,- Ft)*

5.3. exhumálás, újratemetés: 32.773,- Ft *(29.794,- Ft)*

6. Az 1-5. pontban megállapított díjak az általános forgalmi adót nem tartalmazzák. (A mellékletben megjelölt díjak nettó összegét az általános forgalmi adóról szóló törvény szabályai szerinti előírásoknak megfelelő mértékű általános forgalmi adóval kell növelni.)”

**3.)** Utasítja a Ceglédi Közös Önkormányzati Hivatalt, hogy a képviselő-testület soron következő ülésére készítsen előterjesztést *a köztemetőről szóló* 34/2010. (XII. 23.) önkormányzati rendelet módosítására, mely a 2. pont szerinti díjmódosításra és a rendelet területi hatályának bővítésére irányul.

**4.)** Utasítja a Ceglédi Közös Önkormányzati Hivatalt, hogy kezdeményezzen egyeztetéseket az Üzemeltetővel az első temetkezésre alkalmas parcellák kialakításáról az Újvárosi Sírkertben.

**5.)** Utasítja a Ceglédi Közös Önkormányzati Hivatalt a szükséges intézkedések megtételére.

Határidő: 1-2. pontok esetében: azonnal Felelős: Dr. Csáky András polgármester

3-5. pontok esetében: folyamatos

A határozatról értesítést kapnak:

1. Szakmai előterjesztő és általa:
2. Ceglédi Krematórium Kft.

**Határozati javaslat II.**

**Cegléd Város Önkormányzatának Képviselő-testülete**

**1.**) Kijelenti, hogy a köztemetések céljára szolgáló szóró parcellát alakít ki a Cegléd, Dinnyéshalom u. 1. (hrsz.: 5720) szám alatti köztemetőben.

**2.)** Kijelenti, hogy Törőcsik Ferenc egyéni vállalkozó (2737 Ceglédbercel, Ady Endre út 11.) száraz hamvszóró kivitelezésére benyújtott ajánlata érvényes, a beszerzési eljárás eredményes.

**3.)** Vállalkozási szerződést köt Törőcsik Ferenc egyéni vállalkozóval (2737 Ceglédbercel, Ady Endre út 11.) 2.912.551,- Ft + áfa, azaz kettőmillió-kilencszáztizenkettőezer-ötszázötvenegy forint + áfa értékben száraz hamvszóró kivitelésére, melynek fedezetét Cegléd Város Önkormányzatának 2025. évi költségvetéséről szóló 5/2025. (II. 14.) önkormányzati rendelet 9. mellékletének *„Köztemető száraz hamvszóró beszerzése”* előirányzata biztosítja.

**4.)** Felhatalmazza a polgármestert a 3. pont szerinti vállalkozási szerződés aláírására és a szükséges jognyilatkozatok megtételére.

**5.)** Utasítja a Ceglédi Közös Önkormányzati Hivatalt, hogy az Üzemeltetővel együttműködve, készítse elő a szóró parcella kialakításához és használatba vételéhez szükséges intézkedéseket,

**6.)** Utasítja a Ceglédi Közös Önkormányzati Hivatalt a szükséges intézkedések megtételére.

Határidő: 1-3. pontok esetében: azonnal Felelős: Dr. Csáky András polgármester

4-6. pontok esetében: folyamatos

A határozatról értesítést kapnak:

1. Szakmai előterjesztő és általa:
2. Ceglédi Krematórium Kft.

Az előterjesztést láttam:

Dr. Diósgyőri Gitta

címzetes főjegyző